C 434/88
DA
Den Europæiske Unions Tidende
15.11.2022
Torsdag den 7. april 2022
M. der henviser til, at 35 % af alle kvinder og piger ifølge FN's højkommissær for flygtninge har rapporteret, at de føler sig usikre på grund af kønsbaseret vold, når de søger tilflugt i nabolandene Iran og Pakistan; der henviser til, at kun 70 % af pigerne er indskrevet på skoler der, sammenlignet med 92 % af drengene;
N. der henviser til, at EU har øget sin støtte til befolkningen ved at iværksætte projekter til en værdi af over 268,3 mio.
EUR, der fokuserer på at opretholde uddannelse og eksistensgrundlag og på at beskytte folkesundheden; der henviser til, at disse projekter er en del af den samlede EU-støttepakke på 1 mia.
EUR, som Kommissionen bebudede i oktober 2021, og som omfatter bistand til flygtninge, migranter og internt fordrevne og støtte til menneskeret­ tighedsforkæmpere og civilsamfundsorganisationer;
O. der henviser til, at 231 medier ifølge Journalister uden Grænser er blevet lukket i Afghanistan, hvilket svarer til 40 % af de samlede salgssteder i landet; der henviser til, at 80 % af de 6 400 journalister, der har mistet deres arbejde, er kvinder; der henviser til, at der er indført restriktioner, der forbyder lokale og internationale medier såsom BBC, og at journalister er blevet arresteret, tilbageholdt og slået;
P. der henviser til, at sanktioner mod Talibanrelaterede enheder og enkeltpersoner ikke bør forhindre finansielle transaktioner i forbindelse med humanitær bistand og levering af basale tjenester fra ikkestatslige organisationer (NGO'er);
Q. der henviser til, at kvinder i den tidligere Islamiske Republik Afghanistan indtil den 15. august 2021 trivedes i stillinger på højt niveau som f.eks. parlamentsmedlemmer, ministre, dommere, guvernører, advokater og ambassadører; der henviser til, at Talibanstyrkerne har fjernet legitime tidligere regeringsembedsmænd med tvang og ikke har medtaget kvinder i sin nye ikkeanerkendte de facto-regering; der henviser til, at disse de facto-myndigheder mangler en inklusiv repræsentation af Afghanistans mangfoldige samfund;
R. der henviser til, at efterretningstjenesterne har advaret om, at Afghanistan ikke må blive et sikkert tilflugtssted for terrororganisationer;
1. er dybt bekymret over den humanitære krise og menneskerettighedskrisen, der har udviklet sig i Afghanistan siden Talibans magtovertagelse; gentager sin urokkelige solidaritet med og engagement over for det afghanske folk; understreger, at de grundlæggende rettigheder og friheder, som det afghanske folk har nydt godt af i løbet af de seneste 20 år, bør opretholdes;
2. beklager, at situationen for kvinder og piger i Afghanistan er blevet støt forværret siden Talibans magtovertagelse; fordømmer Talibans vedholdende fokus på at fjerne kvinder og piger fra det offentlige liv og fratage dem deres mest grundlæggende rettigheder, herunder retten til uddannelse, arbejde, bevægelse og sundhedspleje;
3. fordømmer på det kraftigste Talibans beslutning om at udsætte tilbagevenden til skolen for piger over sjette klasse på ubestemt tid på trods af deres tidligere tilsagn om at give alle borgere adgang til uddannelse; opfordrer indtrængende Taliban til at omstøde deres beslutninger og restriktioner, der specifikt er rettet mod kvinder og piger, og til at genåbne Ministeriet for Kvindeanliggender;
4. understreger, at adgang til uddannelse for kvinder og piger fra EU's og dets medlemsstaters side skal være en afgørende forudsætning for ethvert yderligere engagement med de afghanske de facto-myndigheder;
5. opfordrer Taliban til at fastholde sit tilsagn om at sikre retten til uddannelse for alle afghanske borgere, herunder kvinder og piger;
6. beklager Talibans undertrykkelse af fredelige kvinderettighedsprotester i Afghanistan; opfordrer til øjeblikkelig løsladelse af den kvindelige politibetjent Alia Azizi, der blev arresteret i Herat i oktober 2021, samt løsladelse af alle andre kvinderettighedsaktivister, der måtte være tilbageholdt, og til, at intimideringen og chikanen af disse aktivister standses; opfordrer til, at der sættes en stopper for chikane, trusler og angreb mod lærere og studerende;